Eleki Krónika – 1998. május

Miénk volt a tér!
Több százan lehettek azok, akik május 31-én birtokukba vették a Rákóczi utcai játszóteret. Gyermekek és felnőttek hangos ricsaja bizonyította a “térfoglalás” tényét. Egyesek a fűre terített plédekkel és a felállított camping asztalokkal próbáltak teret nyerni maguknak, mások a tér játékait vették birtokba.
Hatodik alkalommal került megrendezésre a “GYERMEKNAPI BULI” a Telepi Kör Utcaközösség szervezésében. Május utolsó vasárnapján már reggel 9-kor megtelt a tér és az érdeklődők éjfélig folyamatosan cserélődve - ki-ki a neki tetsző programot kiválasztva - látogattak ki a térre. A hagyományossá váló programokon és játékokon (kötélhúzás, májusfa mászás, célba dobás stb.) kívül minden évben próbálunk valami meglepetéssel szolgálni. Ebben az évben a gyulai Váraljai Kutyakiképző Iskola Agility csoportja kétórás “Kutya Show” -val lepte meg a tér közönségét. Közöttük olyan “számba vett kutyák”, amelyek a Magyar Európa és Világbajnok csapatnak is tagjai. Ilyen meglepetés volt a békéscsabai Napsugár Bábegyüttes szabadtéri előadása Az elátkozott malom címmel. Este nyolc után a Hevesi duó énekeltette meg a téren lévőket. A már hagyományosnak számító játszóházban a békéscsabai Diáktanya ügyeskezű pedagógusai segítségével az idén gyöngyből ékszert, plüsből elefántot, mákgubóból állatfigurát lehetett készíteni. Az agyagozni vágyók Bagyinszki László fazekas mesterrel dolgozhattak eggyüt. Az Elek Belváros és Elek Kertváros II. rangadó futbalmérkőzésén a Belváros csapata nyert és vitte magával a kupát.
A szervezők új fizető eszközt bocsájtottak útjára, - természetesen aranytartalék nélkül - GERMELEKNAPI TALLÉR néven 1,2 és 5 talléros címletekben. A játékokban résztvevő gyerekek kapták az ajándékok mellé fizetség gyanánt . Vásárolni a “TALLÉROS” boltban lehetett a támogatásként kapott ajándékokból. A sláger ajándék az a német juhász kutyakölyök, volt melyet Kun István ajánlott föl  és a Kutya show vetélkedőjén Szirbusz Tamás nyerte el. Közel 400 csokoládé és rágó, több tucat póló, valamint 100-nál több ajándéktárgy talált új gazdára támogatóink segítségével. Ahhoz, hogy a rendezvény sikeres legyen, három dologra volt szükség:
		- sok-sok aktív résztvevőre,
		- sok -sok segítőre,
		- sok -sok bőkezű támogatóra.
Mivel mindhárom feltétel teljesült, a végeredmény nem lehetett kétséges - jókedv, öröm, szórakozás.
A ragyogóan jó idő és a színes, gazdag program sok-sok gyermeket és szülőt csalt ki a térre.                 
Székely László

A Magyar Általános Iskola ballagó nyolcadikosai
8. a.: osztályfőnök:Brindás Györgyné
Bágy Katalin, Barna Edit, Bránya Mariann, Bukur Szabolcs, Erdődi Hajnalka, Hoffmann Krisztián, Kiss Alíz, Kovács Teréz, Lengyel Mónika, Lindeisz Anikó, Marosán Anikó, Nagy Éva, Nagy Károly, Nagy Noémi, Niedermayer Attila, Papp László, Pluhár Tibor, Purecse Brigitta, Ramasz Éva, Soós Éva, Szabó Csaba, Szabó Zoltán, Szelényi Zsanett, Szűcs István, Törőcsik Benedek
8. c.: osztályfőnök Hoffmann Ferenc
Bender Beatrix, Bircz Tünde, Botás Andrea, Csiklya Zsuzsa, Czégény János, Dancsuj Zsolt, Elekes Éva Beáta, Horváth Erika, Jámbor Adrienn, Kecskeméti Ildikó, Klemm Zsombor, Lup Máté, Malkócs Brigitta, Mészáros Gábor, Mohácsi Renáta, Morár Péter Dániel, Mózer Zoltán, Purecs János, Rotyis György, Sebestyén János, Tamás Sándor, Tóbiás Éva, Turla Eszter, Urbán Krisztián

Az eleki labdarúgócsapat eredményei
Május 3.Sarkad - Elek 4-1 (2-1)
Sarkad, 250 néző, vezette: Varga F. Sarkad: Veres - Kapros, Ancsin, Vass, Gajdács, Iszáka (Papp), Molnár, Tapasztó, Matus (Szabó) Balogh, Klembucz (Gurzó). Edző: Zsíros György. Elek: Pataki - Sarkadi, Elekes, Lakatos, Ferenczi, Séllei, Hotya (Samu), Uhrin, Gál, Kapocsán, Mladonyiczki. Edző: Fodor Sándor.
Gólszerző: Iszáka az 5., Matus a 44., Kelmbucz a 48., Balogh a 90., illetve Elekes a 43. percben.
Változatos, jó iramú mérkőzésen a hazaiak jobban alkalmazkodtak az időjárási körülményekhez és ha Pataki kapus nem remekel, akkor nagyobb arányban is győzhettek volna.
Zsíros György: - A mai napon végre mindenki úgy játszott, ahogy kértem. Egy nagyon agresszív ellenféllel szemben az eredmény még ilyen arányban sem túlzott. Köszönöm a születésnapi ajándékot.
Séllei Gyula, az Elek SE elnöke: - Kritikán aluli, gyenge játékvezetés.
Jók: Tapasztó, Molnár, Gajdács, Matus, ill. Pataki, Uhrin.
Ifjúsági mérkőzésen: Sarkad - Elek: 3-0.
Május 10.Elek - Doboz: 2-4 (2-1)
Elek, 300 néző, vezette: Bogyó. Elek: Pataki - Sarkadi, Kohut (Hotya), Elekes, Ferenczi, Séllei, Bálint, Uhrin, Gál (Samu), Mladonyiczki, Ottlakán. Edző: Fodor Sándor. Doboz: Nagy G. - Bánszki, Barcsay, Szűcs (Erdős), Bottó, Kiszely, Lukucz, Melis, Provosinszki (Skumát), Udvari, Nagy T. Játékosedző: Szűcs Mihály.
Gólszerző: Mladonyiczky a 12., Elekes a 29., ill. Szűcs a 4., 73., Provosinszki a 49., Melis a 68. percben.-
A szerdai kupameccs sok energiát kivett az elekiekből. Az akkori lelkesedés és akarat ezúttal hiányzott játékukból.
Fodor Sándor: - Gratulálok a vendégeknek.
Tobai János, a Dobozi SE szakosztályvezetője: - Rászolgáltunk a három pontra.
Jók: senki, ill. az egész vendégcsapat. 
Ifjúsági mérkőzésen: Elek - Doboz: 5-3.
Május 17.Szeghalom - Elek: 2-0 (0-0)
Szeghalom 300 néző, vezette: Szabadi. Szeghalom: Ivicsevics - Bihari (Huszár), Kovács, Tóth, Patai, Fürj (Szabó) Sáfián, Ombódi, Barna, Vámos, Tőkés. Edző: Zolnai Pál. Elek: Pataki - Elekes, Séllei, Lakatos II. Z., Ferenczi, Hotya, Uhrin, Samu (Lakatos I. Z.), Bálint, Guti, Kapocsán. Edző: Fodor Sándor. Gólszerző: Vámos a 75. és a 82. percben.
A hazaiak hetven percen át nem bírtak a jól védekező, tartalékos elekiekkel. Az utolsó bő negyedóra pergő eseményeit Vámos két látványos fejes góllal tette emlékezetessé.
Zolnai Pál: - Ha játékban még nem is, de akaratban, lelkesedésben, a játékhoz való pozitív hozzáállásal már ki tudtuk szolgálni közönségünket. Bizonyos fokig feledtetni tudtuk múlt heti orosházi kudarcunkat.
Fodor Sándor: - Ballagások és egy lakodalom miatt hét kezdőjátékosunkat kellett nélkülözni. A pályára lépő embereknek minden elsimerésem teljesítményükért, hiszen becsülettel helytálltak.
Jók: Ivicsevics, Ombódi, Vámos, Patai, ill. Pataki, Ferenczi, Bálint.
Ifjúsági mérkőzésen: Szeghalom - Elek: 1-1.
Május 24. Elek - Csorvás 2-0 (2-0)
Elek 380 néző. Vezette: Tóth N. Elek: Pataki - Sarkadi, Kohut, Lakatos I. Z., Ferenczi, Séllei, Bálint, Uhrin, Gál, Kapocsán, Ottlakán. Edző: Fodor Sándor. Csorvás: Baráth - Kun, Tárnyik, Ivanics, Seres, Kiss, Popol, Benyovszki J., Benyovszki Z., Stef (Szalai), Dénes (Sütő). Edző: Gyimesi András. Gólszerző: Bálint a 8., Uhrin a 30. percben.
A lelkesen játszó hazai csapat helyzetei alapján akár nagyobb arányú győzelmet is arathatott volna.
Fodor Sándor: - Gólparádé lehetett volna a mai nérkőzésen, de a győzelemnek így is örülök.
Gyimesi András: - Ez minden volt, csak foci nem!
Jók: Lakatos I. Z., Bálint, Uhrin, Gál, ill. Baráth, Ivanics, Seres, Popol.
Ifjúsági mérkőzésen: Elek - Csorvás 3-3. 
Június 1. Mezőkovácsháza – Elek:1–2 (0–1)
Mezőkovácsháza, 200 néző. Vezette: Benyovszki.
Mezőkovácsháza: Szilva - Szél, Kovács, Székely, Kovalcsik, Multyán, Marócsik, Dumitriu, Varga, Mészáros, Molnár (Szabó). Edző: Pepó Gábor. Elek: Pataki - Sarkadi, Kohut, Lakatos (Samu) Ferenczi, Séllai, Bálint (Hotya), Uhrin, Gál, Kapocsán, Elekes. Edző: Fodor Sándor. Gólszerző: Marócsik a 82., illetve Elekes a 25., Uhrin a 80. percben (11-esből).
A kovácsháziak nagy akarásának nyögés lett a vége. A hazaiak teljesítményét nem menti a harmatgyenge játékvezetés sem. Két sárga lap után ugyanis illik kiállítani a szabálytalankodó játékost, még ha az első cédula bekönyvelése ki is maradt.
Papó Gábor: – Az orosházi siker akkor ért volna valamit, ha az Eleket is legyőzzük. Ez a vereség nagyon nehéz helyzetbe juttatott bennünket, s remélem, ezt a játékosok is átérzik majd a hátralévő négy meccsen.
Fodor Sándor: – Szilva kapus nagy gólarányú vereségtől mentette meg csapatát. A sportszerű mérkőzést megérdemelten nyertük.
Jók: Szilva (a mezőny legjobbja), Varga, Mészáros, ill. Pataki, Sarkadi, Séllei, Ferenczi.
Ifjúsági mkérkőzésen: Mezőkovácsháza - Elek 3-2. 
Június 7.Elek - Békésszentandrás: 1-3 (1-3)
Elek, 200 néző, vezette: Klembucz. Elek: Pataki - Sarkadi, Kohut, Lakatos, Ferenczi, Séllei, Hotya, Uhrin, Gál, Mladonyiczki, Ottlakán (Samu). Edző: Fodor Sándor.
Békésszentandrás: Petrás II. - Bencsik T., Gebri, Litvai (Juhász), Prjevara, Velky, Banász (Székely), Csipai, Mrena, Farkas, Bedővári. Edző: Varga László. 
Gólszerző: Mladonyiczki a 44., ill. Prejvara a 2., Litvai a 28., 34. percben. 
A győzelmet jobban akaró csapat diadalmaskodott.
Fodor Sándor: - Jól leégtünk ezen a tűző napos délutánon.
Varga László: - Az utolsó lehetőségünket jól használtuk ki.
Jók: senki, ill. az egész vendégcsapat.
Ifjúsági mérkőzésen: Elek - Békésszentandrás 2-3.
Június 14. Csabacsüd - Elek 2-1 (1-0)
Csabacsüód, 300 néző. Vezette: Paróczai. Csabacsüd: Balatoni - Gombár A., Rohony, Fügedi, Gulyás, Jurák, Pillár, Varga T., Urbancsok, Jelen (Mizik A.), Lénárt (Rafaj). Edző: Petykó Márton. Elek: Pataki - Sarkadi, Kohut, Lakatos, Ferenczi, Séllei, Bálint, Uhrin, Kapocsán, Mladonyiczki, Ottlakán (Hotya). Edző: Fodor Sándor.
Gólszerző: Urbancsok a 35. és 88. (utóbbit 11-esből), ill. Uhrin a 60. (11-esből) percb en. 
Kiállítva: Kapocson a 84. percben, második sárga lap után.
Az első félidőben a hazai csapat sok helyzetet kidolgozott, de csak egyet tudott értékesíteni, így önmagának tette nehézzé a mérkőzést, de végül megérdemelten tartotta otthon a három bajnoki pontot.
Petykó Márton: - Rossz felfogásban játszó Csabacsüd, időhúzásra berendezkedett, antifutballt művelő Elek és még ezt is felülmúló rossz játékvezetés. Épp ideje, hogy vége legyen a szezonnak, mert kezd utalmas lenni, hogy majd’ minden meccsen megfosztanak bennünket egy-két szabályos góltól.
Fodor Sándor: - Gratulálok a hazai csapatnak.
Jók: Gombár A., Gulyás, urbancsok, ill. Uhrin, Pataki.
Ifjúsági mérkőzésen: Csabacsüd - Elek: 3-1. 
Összeállította: Sajben András 

Felhívás
Kérjük mindazokat a kedves eleki polgárokat, akik rokonokat, barátokat, ismerősöket, vendégeket várnak az Elekiek IV. Világtalálkozójára, hogy azok érkezéséről szíveskedjenek személyesen vagy telefonon, esetleg levélben értesíteni a szervezőket. Erre csupán a várható résztvevői létszám miatt van szükség a rendezvényeken való hely biztosítása érdekében.
Topa Sándorné

A “Fülöp Ferenc” Díj ismét Elekre került
Legutóbbi lapszámunkban ígéretet tettünk arra, hogy az idén Budakalászon megrendezett Országos Fülöp Ferenc Hagyományőrző Szólótáncverseny döntőjébe benevezett Burján Zsolt - Rácz Anita párosunk eredményét közöljük.
Örömmel tudatjuk, hogy táncosaink, akik a “Turla György” Ifjúsági Néptáncegyüttes tagjai, elnyerték a rangos díjat.
Szívből gratulálunk, további kitartást, nagyon sok sikert kívánunk. 
Topa Sándorné

Eleki tanulók Gerolzhofenbe utaznak
Elek és a németországi Gerolzhofen testvérvárosi kapcsolatokat ápol, e gyümölcsöző, szerteágazó együttműködés keretében július 2-ától, július 13-áig az eleki általános iskola 22 tanulója, főleg felső tagozatosok, a németországi településre utaznak. A cserelátogatás célja elsősorban a nyelvtanulás, illetve a gyermekek közötti barátság elmélyítése. A tanulók családoknál lesznek elszállásolva. Az utat Elek Város Önkormányzata Oktatási és Kulturális Bizottsága, az eleki és gerolzhofeni magánszemélyek adománya teszi lehetővé, informálta lapunkat Kelemen Erika és Lukácsné Kohut Anna, az eleki Magyar Általános Iskola két tanárnője, a németországi látogatás szervezői.
Bernát Nándor

Mozgalmas hetek az általános iskolában
Kulturális szemle
Április 26-án “Ezek is mi vagyunk” címmel kulturális seregszemlét tartottunk a felújított művelődési házban. a belépőkből befolyt összeg a Gyermekeinkért Alapítvány tőkéjét gyarapította, amely az eleki iskolásokért jött létre, működésével őket igyekszik segíteni.
A rendezvényen versek, próza, zongora- és furulyajáték váltakozva követték egymást. Tehetséges gyerekek léptek fel, megmutatva, hogy a tanulás mellett mennyi mindenre telik még az energiájukból.
A visszhangból ítélve kellemes délutánt szereztek a termet megtöltő szülőknek, hozzátartozóknak és ismerősöknek.
Táncvizsga
A nyolcadikosok körében minden évben igen népszerű tánciskola vizsgájára került sor május 15-én. Hosszú hetek munkájának lezárása volt ez az esemény. Az ünneplőbe öltözött fiúk és lányok remegő lábbal tették meg az első lépéseket, ám ez az izgalom hamarosan elmúlt. A táncokat évek óta betanító Felczán Béla nyugodt, biztató hangja és az egymást követő táncok feledtették ezt. A tanultakról számot adó ifjú táncosok hatalmas vastaps kíséretében vonultak le a parkettről.
Papírgyűjtés
A háztartásokban összegyűlt papírokat leadni készülő gyereksereg alkotta azt a sort, amely május 28-án délután az iskola udvarán kígyózott. A lelkes diákok sok házba becsöngettek, egyrészt, hogy könnyítsenek a bent lévő polcokon, másrészt, hogy az összegyűjtött papírból befolyó összeg az osztálypénzt gyarapítsa.
Összesen 8752 kg papír került az iskola tárolójába, ahonnan a héten már el is szállították azt a MÉH-be.
Köszönjük a város lakosságának a türelmet és a segítséget.
Sportnap
Május 29-én délelőtt az egész felső tagozatot megmozgató sportnapot tartottak a futballpályán. A közös bemelegítést akadályverseny követte. A tanulók osztályonként alkottak egy csapatot. Az állomásokon egy-egy nevelő várta őket. A különböző, izgalmas feladatok elvégzéséért (pl.: célbadobás, labdavezetés, 60m-es futás stb.) pontokat kaptak, amelyek végül is eldöntötték az egyéni és a csapatversenyeket.
A legügyesebb versenyző, a legtöbb pontot összegyűjtő osztály a 6.a. volt. A program tanár - diák futballmérkőzéssel zárult.
A sportnap megszervezéséért és gördülékeny lebonyolításáért Szatmári Józsefnét és Dávid Rémuszt illeti a köszönet.
Tóth Gábor

"Eleki lakodalmas"
Kedves Olvasó!
Ugye régen - vagy talán eddig még soha nem - járt Önöknél felpántlikázott kalapú, jókedvű, lakodalomba hívogató vőfély? Hát most fog, kérjük, ne lepődjön meg, hallgassa meg őket!
Csodaszép menyasszonyt, koszorús lányokat, fiúkat is régen látott már, és "igazi" lakodalmi étkeket sem mostanában fogyasztott talán. Mikor forgatott meg legutoljára nádszál derekú menyasszonyt a menyasszonytáncban? Most itt az alkalom, csak akarnia kell!
A világtalálkozón egy kiemelt programja az "IGAZI" eleki lakodalmas. Történetesen egy olyan, amikoris egy német legény egy román lánykáét vesz feleségül. A nemzetiségükre jellemző szokásokat ugyan megtartva, de magyaros szokásokat is beépítve tartják meg lakodalmukat. Felhasználják a hagyományos elemeket, ugyanakkor IGAZI mai fiatalok.
Lakodalmiunkban - majdnem - minden "igazi", valósághű lesz, csak a ...... No, de vegyük sorjába!
Igazi vőfélyek hívogatnak minden utcában,
igazi lakodalmi meghívókat visz a postás,
igazi az aranyló, csigatésztával tálalt tyúkhúsleves, fimon zöldségekkel, sok-sok aprólékkal,
igazi a lakodalmi zene,
igazi népi, lakodalmas csúfolók, bekiabálások, csújjogatók hangzanak az utcán,
igazi a jóféle kisüsti, bor, sör, üdítő, ivóvíz,
igazi a "mindenízű" sertés- és birkapörkölt,
igazi a menyasszonytánc, de nem igaz, hogy kötelező érte fizetni.
Igazi a nótázás, mulatozás, a jókedv, a szíves vendéglátás, de nem igazi az esküvő !
Mindezt persze nem igazán tudjuk - sajnos - ingyen adni senkinek sem. De hiszen egy igazi lakodalom sokkal de sokkal többe kerülne .....
Mi olcsóbban megszámítjuk Önnek, mindössze kb. 1.500.- Ft/fő. Ugye, ez igazán megéri ?
Mondjanak tehát igent a hívogató vőfélynek, sürgősen válaszoljanak lakodalmi meghívónkra, hiszen csupán 300 főt képes befogadni a művelődési ház nagyterme, amelynek ez lesz a felavatása is egyben.
Szeretettel várjuk családjával együtt !
Tné

Walthier Eliz: Májusfa
A hangom úgy öleljen át,mint halk gordonka-szó,a szavam legyen gondjaidoncsitító hangfogó.Puha, fehér galambszárnyalegyen kezedben két kezem,tündérországos képeskönyv a Fehér nyíló két bús szemem.A könnyem ibolya levélke,ráhull a hajad bársonyára,és vagyok a drága életednek bohókás boldog májusfája.

TANÍTÓK, csupa nagybetűvel ! Városunkban Pedagógus Napot tartottak
A folyó iskolaév utolsó tanítási napján a “Reibel Mihály” Művelődési Házban rendezték meg a Pedagógusok Napját, amelyet jelenlétével Tóth Imre országgyűlési képviselő is megtisztelt. A tanárok, óvónők, nevelők, intézménybeli dolgozók közül egyesek arcán fáradtság jelei mutatkoztak, érthető, hiszen kemény évet tudnak maguk mögött, ennek ellenére mindannyiuk szemében mosoly sugárzott az iskolaév záróakkordjaként jegyzet “45 perben”. A beköszöntő, üdvözlő szavak elhangzása után Tóbás Éva, a Magyar Általános Iskola végzős tanulója Gyurkovics Tibor Tanár úr notesza című írását tolmácsolta. Ezt követően felgördült a függöny és a közelmúltban megalakult magyar gyermektánccsoport produkciójában gyönyörködhettek a megjelentek. A rövid idő alatt elsajátítottak Gál László néptáncoktató, koreográfus munkáját dicséri. A tánc után Tóth Imre országgyűlési képviselő szavaira figyelhettünk, aki egyebek mellett a következőket mondta; - Egyesek azt hangsúlyozzák, hogy nem megünnepelni a pedagógusokat, kategorikusan kijelentem, igen is meg kell ünnepelni, a parázs állandó élesztésre szorul. Ideérkezésemkor megtudtam, hogy itt Eleken 10 éves “Csipkerózsika-álomból” éledt fel ez a szép hagyomány. Ezért köszönet illeti a képviselő-testületet. Az önkormányzatoknak nem csak a munka megszervezése a feladatuk, de szakítani kell egy napot, amelyen megünneplik a pedagógusokat, nevelőket. A TANÍTÓK, (csupa nagy betűvel), a társadalom “kovászai”, a felnövekvő nemzedékkel megismertetik a világ titkait. Most pedig engedjék meg, hogy a pedagógusoknak, nevelőknek, az intézmények összes dolgozójának megköszönjem eredményes, áldozatkész munkáját.
A rendezvény jelentékeny mozzanataként Kecskeméti János, városunk polgármestere átadta az elismeréseket. Nyisztor Péterné, Szatmári Józsefné a Magyar Általános Iskola, illetve Ruzsa Anna Román Tanítási Nyelvű Általános Iskola nyugdíjba vonult pedagógusa a Művelődési és Közoktatási Minisztérium Pedagógus szolgálat emlékérmét vehette át.
A települési önkormányzat képviselő-testülete tavaly indítványozta az “Év Pedagógusa” kitüntetés adományozását, amelyet most elsőként Zsidó Ferenc érdemelte ki.
A rendezvény hivatalos része után a támogatók jóvoltából a Pedagógusok Napján megjelentek állófogadáson vettek részt.
Természetesen megszólaltattuk Zsidó Ferencet, a kitüntetett pedagógust, akit tapasztalatai, hitvallása, egyszóval a pályája “összegezésére” kértük.
Megtisztelő számomra, hogy elsőként én részesültem ebben az elismerésben. A városban nagyon sok olyan pedagógus van, aki hivatásának érzi a gyerekekkel való foglalkozást, és munkája alapján megérdemelné ezt a kitüntető címet.
Úgy gondolom, hogy a képviselő-testület a gyerekek között és a közéletben eltöltött több, mint 20 év munkája alapján adományozta nekem ezt a kitüntetést. Véleményem szerint, ha valaki elismerésben részesül, az egyéni munka mellett szinte mindig ott található az egész közösség és a család. A gimnáziumi évek során tanáramitól a tárgyi tudáson túl emberséget, sok tekintetben követendő példát, és a szülői házból hozott alapvető társadalmi normák megerősítését kaptam útravalóul. Néhány év múlva, bekerülve ebbe a közösségbe, igyekeztem példaképeimhez hasonlóan a lehető legjobb munkát végezni. Kollégáimhoz hasonlóan, a gyerekekkel emberségesen, empatikusan, a személyiség tiszteletben tartásával igyekeztem jó kapcsolatot kialakítani. Arra törekedtem én is, hogy minden diákból lehetőség szerint, képességeinek megfelelően, a maximumot hozzuk ki. A tanulmányi munkán kívül nagy jelentőséget tulajdonítok a szabadidő tartalmas eltöltésének, hiszen a harmonikus személyiség kialakításához ez is nélkülözhetetlen.
A csillogó gyermekszemek - melyek fénye talán kicsit más, mint néhány éve - ad mindig új erőt, feltöltődést a munkához. A vázlatfüzetem belső borítóján található gondolat  nem tőlem származik, de magamének érzem; “Soha nem voltak nagy célkitűzéseim. Ha jó apa és jó férj vagyok, talán még arra is marad idő, hogy a szakmámat jól csináljam” - mondta Zsidó Ferenc.
Tóth Imrét, mint magánember kérdeztük a Pedagógusok Napjáról, aki egyebek mellett a következőket mondta.
Jómagam pedagógusként tanítottam az általános iskolában, közművelődési intézményeket vezettem, oktatási tanácsadóként tevékenykedtem. Gyermekkorom legkedvesebb élményei, amelyek most is elevenen élnek tudatomban, a tanítómhoz kötődnek. A pedagógusok a tudás, erkölcsi nevelés megalapozói, a helyi szellemi élet alappillérei, Becsülni kell őket és megköszönni áldozatkész munkájukat. 
A pedagógusnapi rendezvény támogatói voltak: Elek Város Önkormányzatának Oktatási és Kulturális Bizottsága, a Mezőgazdasági és Ipari Középiskola és Diákotthon, a “Reibel Mihály” Művelődési Ház és Könyvtár.
Bernát Nándor

“A PÉNZ URALJA A VILÁGOT, AHOGY NÁLUNK IS”
(Egy levél Gyulavarsándról)
Ha valaki Gyulánál lépi át a magyar-román határt, elsőként Gyulavarsándot éri el. Ez a település is az egykori eleki járáshoz tartozott, az új határ “csak” 78 éves.
Gyulavarsándon az új- és legújabb korban főképpen románok éltek, de jelentős (volt?) a magyarság aránya is. Temesvárott 1922-ben kiadott schematizmus (címtár) szerint az akkori plébániához összesen 688 katolikus magyar hívő tartozott. A templom védőszentje Szent Anna, egyházi anyakönyvezés pedig 1852-től létezik. Az akkori curatus (lelkész) Czethofer József volt. Álljunk meg itt!
A varsándi lelkész 1923. január 20-án levelet írt dr. Csepregi Imre esperesplébánosnak. (Ez ma is megtalálható az eleki plébánia levéltárában.) A levél bevezető része hivatalos üggyel foglalkozik (egy keresztlevelet kér). Számunkra az a rész a legérdekesebb, amikor írója arról számol be, mi történt 1922 óta, amikor is nem küldött levelet Elekre. (Magyarán: krónika egy átmeneti korszakról, amiből megismerhetővé válnak a román uralom kezdetének hétköznapjai.)
Megtudjuk, hogy 1922-ben új tanítója lett Varsándnak a fiatal székudvari Vass József személyében. Két évig román kaszárnya is “működött” ott, de: “Igy most nincsen felesleges lakás és megmenekültünk a kaszárnyától, melyet két évi veszekedés után a ősszel sikerült kidobni”. A paplak is rendben volt. A lelkész öccse katolikus gimnáziumban tanult, érdekes módon már 1922-ben új középiskolát kellett építeni Aradon a magyaroknak! Az akkori román hatalom új jegyzőt és görögkeleti papot is kinevezett. A két görögkeleti iskolát is államosították!
A gazdasági helyzetről a következőket tudhatjuk meg: “ A gazdálkodás lassan megy. A megélhetésről nem panaszkodom, de már a ruhára való nem jön be. A sok utánjárás és fáradság mellett sem tudtam eladni 3 mázsánál több búzát, pedig még 6 mázsa párbért is kaptam.”
Nem volt pénze a királyi Romániának a varsándi és még három Arad megyei orvosi kerület fenntartására sem! Ezért nem csodálkozhatunk azon, hogy Ottlakáról csak néhanapján járt át orvos Gyulavarsándra.
Ehhez jött még a fa nélküli tél is! “Alig kaptunk itt, az erdők sűrűjében tüzelőt.” Az arad-csanádi vasutat akkor vette át az állam, a kisjenő-nagyváradi vonalat a románok 1923 májusában indították.
A levélíró megemlíti Reibel Mihálynak a nevét is, akit az I. világháború után utasított ki az akkori román hatalom Temesvárról (és aki 1931 és 1959 között eleki plébános) a magyar ifjúság szervezése miatt.
Ha a nagypolitikát összevetjük a “kisember” érzéseivel, akkor azt tudjuk mondani, hogy enyhén szólva nem fedik egymást. Czethofer József leveléből kiderült, hogy a gyulavarsándi román sem volt megbízható a román hatalomnak, annak ellenére, hogy a magyarellenesség “természetes” volt. A “fa nélküli tél” miatt a románok is éppúgy fagyoskodtak, mint a magyarok. A levélíró nem szól elítélően az ottani hatalomról! ( Bizonyára tartott attól, hogy illetéktelenek is el fogják olvasni.) A korszellemet fejezi ki az is, hogy bűnbaknak ő is az akkori zsidóságot tartotta. (Úgylátszik, ezt akkor Romániába sem tiltották.) Velük kapcsolatban a címben szereplő mondatot németül írta le. De találkozhatunk ezzel e kifejezéssel is: “Tolvaj banda az egész.”
Úgy hiszem, nem kell külön magyarázat ahhoz, hogy a Czethofer Józsefeknek is köszönhetően a határ túloldalán a magyarság lelkében megerősödve tudta átvészelni a hatalomváltást és az azt követő megpróbáltatásokat.
Rapajkó Tibor

Városunk I. Pünkösdölő-Porontyolója
Nagysikerű gyermekprogram - élőben ! 
Ha május utolsó vasárnapja, akkor gyermeknap !
E szlogen jegyében rendezték meg a közelmúltban Elek Városi TV munkatársai és barátai településünk első Pünkösdölő-Porontyolóját a városháza mögötti téren.
Gyermekeink köszöntése, ünneplése több évtizedes múltra tekint vissza, ám a Városi TV munkatársai - Zsóri Péter, Wittmann László, ifj. Bágy György - az idei esztendőben először vállalkoztak arra, hogy élő adásban közvetítik az ez alkalomra szervezett programokat.
Az adás bevezetőjében Topa Sándorné köszöntötte az ünnepelteket. Bevezetőjében elmondta, miért is Pünkösdölő-Porontyoló a műsor címe, hiszen ez alkalommal porontyaink / gyermekeink / ünnepe szerencsésen egybeesett pünkösddel, mely a nyári ünnepkör kezdete. Hallhattuk, valójában mit is jelen maga a “pünkösd” szó: a húsvét szombatját követő 50. napot, a szentlélek eljövetelének napját. Régen a gyerekek szívesen mentek köszönteni ilyenkor házról házra. Ám ezen a napon inkább a felnőttek köszöntötték a gyermekeket vidám játékokkal, érdekes feladatokkal, vetélkedőkkel.
Az élő adás varázsa, hogy nem csak a helyszínen lévő apróságok, hanem a TV képernyője előtt ülők is bekapcsolódhattak a mulatságokba. A két műsorvezető - Klemm Veronika és Zsidó Ferenc - igyekeztek olyan egyéni- és csapatfeladatokat összeállítani, melyek mosolyra fakasztották mind a résztvevőket, mind a nézőket. A játékos ügyességi feladatok sem maradta el. A Bodnár Erika vezette aerobikcsoport résztvevőit már több mint százan tapsolták meg. A helyi rendőrőrs munkatársainak vezetésével érdekes tesztlapokat tölthettek ki az érdeklődők. Sokan vették szemügyre belülről is a rendőrautót, bekapcsolhatták a villogó fények és sziréna gombjait.
A papírrepülő röptetésére, a GEM-kapocs fűző, a kerékpáros ügyességi, a hullahopp karikázó versenyszámok között interjúk hangzottak el olyan gyermekekkel, akik országos tanulmányi versenyeken előkelő helyen végeztek: Tóbiás Éva, Pető Annamária, Hotya Mihály. Szirbusz Tamást a közelmúltban a Magyar Televízió “3 kívánság” című műsorában láthattuk. Az ott szerzett tapasztalatairól, élményeiről számolt be rövid interjú keretében. Nedró Erika szabadidejében verseket ír kedvenc kutyájáról. Írásait szakértő zsűri is elismeréssel jutalmazta. Niedermayer Attila lelkesen beszélt kedvenc hangszeréről, a gombos harmonikáról.
Az alkalmi 6-8 fős csapatok versenye igazi izgalmakban bővelkedett. A lelkes nézősereg tapsviharral, kiáltásokkal biztatta a játékosokat.
Településünk néhány közismert személyiségét gyermekkorukban készült fotókról kellett felismerni. Rövid időn belül jónéhány megfejtő hagyta ott a TV-készülékét, s adta meg a helyes válaszokat.
A régi papírpénz elhozatala is izgalmas versengést eredményezett: sokan hoztak 10, 20, 50 forintos bankjegyeket. A győztes fiatalember a régi - talán utolsó - százasát is elhozta, s ezzel nyerte a pénzgyűjtő játékot. S ha már a nyereményeknél tartunk: el kell mondani, ezen a napon nem volt igazi  vesztes, mindenki nyert,  aki részt vett a játékban. Nyerhettek sok csokoládét, vagy íróeszközöket, esetleg magát az üdítőt, amit cumisüvegből kellett kiszippantani. S aki “csak” nézőként volt jelen ezen a délutánon, nos ő egy vidám kellemes két és fél órát kapott ajándékba.
Klemm Veronika

Sváb bál
A nyári batyus sváb bál augusztus 1-én, szombaton kerül megrendezésre a sportcsarnokban. Zenét szolgáltat a GÓDI-ZENEKAR. Belépődíj 500 Ft/fő. A korábbi évek tapasztalata szerint a bál iránt igen nagy az érdeklődés. Javasoljuk, hogy biztosítsák az Önöknek leginkább megfelelő helyet már most a bálra!
Belépőjegyek kaphatók a könyvtárban július 1-jétől.
Topa Sándorné

A szerkesztőbizottság változása
Tisztelt Olvasónk!
Bizonyára sokan hiányolják már az Eleki Krónikát hűséges Olvasóink közül. Késlekedtünk a megjelenéssel, ezért hát magyarázattal tartozunk.
Mint előző lapszámunkban olvashatták, eddigi felelős szerkesztőnk Bod Tamás úr volt. Sok, egyéb munkája miatt megbízatását ellátni nem tudta, ezért megválni kényszerült a Krónikától.
Fáradhatatlanul, tisztességgel végezte munkáját, tanácsait ezúton is köszönjük.
Jelen pillanatban felelős szerkesztőnk nincs, így hát a szerkesztőbizottság és a felelős kiadó feladata az újságunk szerkesztése, amíg új felelős szerkesztő nem kerül a laphoz.
Ezért - kérjük - szíveskedjenek elfogadni a Krónikát most a szerkesztőbizottságtól.
Minden igyekezetünkkel és legjobb tudásunkkal arra törekedtünk, hogy a tisztelt Olvasó az átmeneti állapotnak hátrányát ne érezze meg.
Köszönjük megértésüket!
Topa Sándorné

A hatvan évvel ezelőtt befejeződött tanévről
Az eleki M. Kir. Állami Koedukációs Polgári Fiú- és Leányiskola megalakulása (1920) óta értesítőket adott ki, így az 1937-38-as tanévről is. a füzet szerkesztője Varga Sándor megbízott igazgató volt.
1937. június 17-én és 18-án, illetve szeptember 1-jén és 2-án 155 fiú és 10 leánytanuló iratkozott be, kimaradt 2 fiú és 1 leánytanuló. az ünnepélyes tanévnyitó szeptember 3-án volt, a szentmise után  az osztályfőnökök kihirdették az órarendet.
A tantestületben személyi változás történt, mert pl. vitéz Varsády József igazgatót 8 évi szolgálat után elhelyezték, utóda Varga Sándor lett, aki Mátészalkáról érkezett Elekre.
Az 1937-38-as tanévben három szülői értekezletet tartottak. Az iskolában a nappali áramszolgálatás hiánya miatt szünetelt a filmoktatás. Nagy problémát jelentett, hogy az iskola akkor nem rendelkezett tornateremmel. (Még az építésre sem volt kilátás!)
A vallásos nevelésre nagy gondot fordítottak. A hazafias érzés ápolása céljából a diákok a következő ünnepségeken vettek részt: a “Kormányzó Úr Őfőméltósága” névnapján (december 6.) szentmisét, március 15-dikei nyilvános ünnepségen, Hősök Napján, de megemlékeztek pl. a takarékossági napról is (október 31.). 
Negyvenegy tanuló fát ültetett, kb. 240 madárodút készítettek, 97-en pedig cserebogarat irtottak. Nagyobb tanulmányi kirándulás abban a tanévben nem volt.
Az iskolában a következő egyesületek működtek: Petőfi Sándor önképzőkör (tanárelnök: Széchenyi Sándor), Turul Ifjúsági Sportkör (a tiszteletbeli elnöke: Varga Sándor igazgató). Néhány sportsiker: magasugrás I-II. osztály: 1. Niedermayer Antal 130 cm, súlydobás: III-IV o.: 1. Zielbauer Ádám IV. o. 9,97 m.
Az 563-as sz. Damjanich cserkészcsapatban 50 polgári iskolai és 39 polgári iskolát végzett cserkész volt. Hetente egyszer tartottak őrsi összejöveteleket. Cserkészavazást június 12-én tartottak. Akkor tett fogadalmat pl. Geisel Antal, Felegyi Károly, Strifler Ferenc is.
A tanév folyamán 100 tanuló kapott 512 db könyvet használatra. Az évzáró ünnepélyen 10 db jutalomkönyvet osztottak ki. Ekkor kapott pl. Árgyelán Anna (1. o.), Klemm Antal (IV. o.) tanuló is.
A tanári könyvtár abban a tanévben 31 könyvvel gyarapodott 156,95 pengő értékben. Ilyen lapok jártak, mint pl.: A Cselekvés Iskolája, Magyarosan, Növényvédelem.
Az akkori tantestület 7 tanárból állt. A tanárok több tárgyat is tanítottak. Tompa Anna magyar-német-történelem szakos volt, de testnevelést és kézimunkát is tanított. A vallásfelekezetnek megfelelően 5 óraadó hitoktató is tevékenykedett a polgáriban. Szücs György segédlelkész például  r. k. hittant tartott az I-IV. osztályban, de ő volt a Szívgárda vezetője is. Schillinger Emil pedig az izraelita hittan tanáraként tevékenykedett.
Az I. osztály osztályfőnöke Urányi István, a II. osztályé Dosztig Mária, a III. osztályé Tompa Anna, a IV. osztályé pedig Papp Miklós Volt.
A szülők nagy része kisbirtokos és kisbérlő (52 fő), illetve kisiparos (29 fő). A 161 tanulóból 130 példás magaviseletű volt!
Tandíjmentességgel 9 tanuló rendelkezett, 65-en pedig teljes tandíjat fizettek, a többiek valamilyen kedvezményt kaptak. A tanulók több mint a fele Eleken lakott, de sokan jártak be máshonnak, a legtöbben Kétegyházáról (16 fő), Medgyesegyházáról (13 fő). A vidéki tanulók részére tanulóvonat járt Elekre!
Az ekkori nehéz helyzetben működő iskolát érdemes összevetni a a maiakkal. Van mit tanulni...
Rapajkó Tibor

Az elsők között
Kellemesen zárul a tanév két nyolcadikos, ballagás előtt álló diákunk számára.
A sok, tanulmányi versenyre benevező tanuló közül iskolánkból ők ketten jutottak el a budapesti országos döntőig.
Tóbiás Éva a Simonyi Zsigmond Helyesírási Versenyen 4. helyezést ért el, Törőcsik Benedek a Gyermekétkeztetési Alapítvány által meghirdetett tanulmányi versenyben történelemből a 3. helyen végzett.
A döntöig vezető útról valljanak ők maguk.
Éva: A verseny négy fordulós volt. Minden alkalommal egy tollbamondást diktáltak, majd egy feladatlapot kellett kitölteni.
A helyi fordulót március 6-án a területi verseny követte, amelyet a gyulai Karácsonyi János Katolikus Gimnáziumban rendeztek meg. Boldog voltam, amikor megtudtam, hogy itt is továbbjutottam.
A megyei döntőt Békéscsabán tartották április 29-én. Úgy éreztem, hogy nagyon elrontottam, ezért meglepődtem, amikor kiderült, hogy a békés megyei nyolcadikosokat én képviselem az országos döntőn. Ezt május 23-án Budapesten tartották. Erre a versenyre még komolyabban készültem, mint az előzőekre. Magyartanárom, Lénárt Istvánné kísért el. Az Eötvös Lóránt Tudományegyetem épületébe a határon túlról is érkeztek versenyzők. Az ünnepélyes megnyitó után - amelyen a zsűri társelnökeként Grétsy László is részt vett - , elvonultunk egy húszperces tollbamondásra, amely kalandozó őseinkről szólt.Ezt egy negyvenperces feladatlap kitöltése követte. Nem hittem volna, hogy én is “sárga okleveles ” leszek.
Nagyon örülök az elért eredményemnek. Bár nehéz volt, de azt hiszem, még sokáig emlékezetesek maradnak ezek a napok.
Benedek: Tanárom, Szegedi Károlyné hívta fel a figyelmemet a Gyermekétkeztetési Alapítvány pályázatára.
A Budapestről érkező feladatlapokat önállóan kellett megoldani. Ha nehézségem támadt, tanár néni segített, hol, milyen könyvben keressem a választ.
A visszaküldött lapokat értékelték. Csak akkor kapott valaki új feladatsort, ha az előzőnél teljesítette az összeállítók által meghatározott szintet. (Ezt előre soha nem lehetett tudni.)
Sok logikai, gondolkodtató feladattal kellett megbirkózni, de végül sikerült túljutnom a harmadik fordulón is. A döntőre az ország egész területéről 35 főt hívtak. Itt már nem lehetett könyveket bevinni a feladatsor kitöltése közben, de az előzetes felkészülés során rengeteg ismerettel bővült a tudásom, amit akkor hasznosítani lehetett.
Nagyon boldog voltam, amikor megtudtam, hogy egy ilyen erős mezőnyben 3. helyen végeztem.
Tóth Gáborné

Beszámoló a májusi képviselő-testületi ülésről
Az eleki képviselő-testület május 25-ei ülésén Nánási Mihály alpolgármester vezetésével első napirendi pontként a kiskincstár működésének tapasztalatairól tárgyalt. A tájékoztatót elfogadták. 
A következő napirend tárgyalásakor 1998. szeptember 30-ig adott határidőt a testület, hogy az Oktatási és Kulturális Bizottság, a művelődési ház közreműködésével előkészítésék a közművelődésről szóló rendelet megalkotásához szükséges testületi döntéseket.
Legélesebb vita a Szociális Otthon és a Mezőgazdasági és Ipari Középiskola költségvetési gazdálkodásának ellenőrzéséről szóló belső ellenőri jelentés tárgyalásakor alakult ki. Az ellenőrzés elsősorban arra keresett választ, miért lépték túl az intézmények az 1997. évi módosított költségvetési előirányzatukat. 
Az összefoglaló értékelés szerint a Szociális Otthon esetében az 1997. évi költségvetési előirányzat túllépést az intézmény létszámgazdálkodásának évközbeni áttekintése és átgondolása során jelentősen mérsékelni lehetet volna. Elsősorban a kiegészítő tevékenység, valamint az alaptevékenységet kisegítő foglalkoztatottak létszámának csökkentése lett volna célszerű, ehhez azonban önkormányzati  döntést kell hozni. 
A középiskola gazdál- kodásának értékelése során a vizsgálat megállapította, hogy a tárgyi eszközök gyarapodása megnövelte az intézmény működési kiadásait, amit az önkormányzat nem ismert el az elfogadott módosított előirányzatban, így túllépés következett.
A képviselő-testület fegyelmi eljárást nem indított, felhívta azonban az intézmények figyelmét, a hiányosságok pótlására, illetve a költségvetés maradéktalan betartására. 
A bejelentések között a képviselő-testület elfogadta a Polgármesteri Hivatalnál végzett komplex vizsgálatról szóló tájékoztatót, majd döntött az önkormányzat tulajdonában lévő lakások és bérlemények bérleti díjának 1998. július 1-jétől hatályos emeléséről.
A testület végül zárt ülésen tárgyalta a szociális fellebbezéseket.

Választás
 Az I. fordulóban pártlistákra leadott szavazatok megoszlása													
 Szavazókör	MSZP	FIDESZ	FKgP	Munkás-
párt	SZDSZ	MDF	KDNP	MIÉP	Nemz. Fórum	Új Szöv.	MDNP	MSZDP	
 1-es III. Óvoda	83	61	41	35	11	5	0	3	1	0	3	1	
 2-es II. Óvoda	76	105	56	36	16	13	11	2	5	0	0	0	
 3-as III. Óvoda	77	72	36	26	15	3	2	2	1	3	0	0	
 4-es Polgári isk.	91	92	49	28	15	12	17	9	4	3	5	2	
 5-ös műv. ház	84	90	62	39	22	17	17	10	6	4	2	4	
 6-os IV. Óvoda	73	54	33	67	9	5	0	5	1	2	1	1	
													
Összesen	484	474	277	231	88	55	47	31	18	12	11	8	
%	27,88%	27,30%	15,96%	13,31%	5,07%	3,17%	2,71%	1,79%	1,04%	0,69%	0,63%	0,46%	
Az országgyűlési képviselőválasztás két fordulója május 10-én, illetve május 24-én lebonyolódott. Az eredmény közismert, a FIDESZ Magyar Polgári Párt alakíthat kormányt, a megye 2-es számú választókerületének - Elek is ide tartozik - országgyűlési képviselője Tóth Imre, Sarkad polgármestere lett.
Véleménynyilvánítás végett kerestük fel a pártok eleki alapszervezetének elnökeit, miként értékelik a választópolgárok szavazatainak eredményét ?
Ficzere Imre, MDF - A választás első fordulója után nem sok szavazatot kaptunk, a második fordulóban összefogtunk Tóth Imre képviselőjelölt érdekében. A célunk egyértelmű volt: leváltani az előző kormányt. Sikerült. Elégedett vagyok a választás eredményeivel. Talán Torgyán úr magatartásában látok kivetnivalót, bár az utóbbi időben pozitív változás tapasztalható nála. Már három évvel ezelőtt egy elemzésnél Orbán Viktor miniszterelnökké választását prognosztizáltam, bejött.
Ramasz István, SZDSZ - Pártom szemszögéből csalódtam a választás kimenetelében. Az ország gazdasági állapota stabil, ehhez az SZDSZ is hozzájárult. Az emberek sajnos nem ezt értékelték. A kormánykoalícióból minket büntettek. Az eredménnyel kapcsolatos fenntartásaim az FKgP-re, illetve a MIÉP-re vonatkoznak. Ami a választókerületünket illet, a választópolgárok elsősorban a pártokra és nem a személyre adták le voksukat. Eleken megfigyelhető, hogy az újtelepiek többsége “balra”, a belvárosiak pedig “jobbra” fordultak.
Kecskeméti János, FIDESZ MPP - Összességében elégedett vagyok a választások eredményével. A listás szavazásnál megfigyelhető,hogy a FIDESZ-es képviselőjelölt mindössze 12 szavazattal maradt le. Dr. Erdmann Gyula jól szerepelt, sajnos a választók nem juttatták be a parlamentbe. Eleken a választási részvétel egyik fordulóban sem érte el az 50 %-ot, a miértre nem tudnék egyértelmű választ adni. A FIDESZ MPP országos jó eredményét tevékenységében, illetve népszerűségében látom. A múlt év elején újjáalakult “csapatnak” ma már 30 új alapszervezete van. Véleményem szerint a választási kampány - 1-2 esettől eltekintve - kulturáltan zajlott le.
Pluhár László, MSZP - Saját véleményemet tolmácsolom. Elégedett vagyok Tokaji Ferenc eleki győzelmével. Viszont szomorúan veszem tudomásul, igen gyér volt a választási érdeklődés. Az ország ügyeit pedig hadd intézze a FIDESZ, hiszen a programjukban szereplő 7-8 %-os összgazdasági növekedés irreálisan magas. Az országos választás egyik érdekessége, hogy az MSZP-t nem “jobbról”, hanem “balról” előzték meg, a győztes több szociális elemet iktatott a programjába.
Steigerwald György, FKgP - Örülök annak, hogy a választási kampány során, majd pedig a kétfordulós választás alatt nem adódtak konfliktushelyzetek. Örülök annak is, hogy az ismert eredmények születtek. Reményeink szerint Tóth Imre méltán képviseli térségünk “színeit” az Országházban.
Pápai Zoltán, Munkáspárt - Az előzetes elvárásainkat figyelembe véve óriási a csalódásunk. A szegény ember érdekeit a mostani győztes, kormányalakító párt nem fogja képviselni. Legalább bejutottunk volna a parlamentbe ...... Környezetem eredményével nagyjából elégedett vagyok, az ország nyugati tájain az emberek úgy látszik másként gondolkodnak.
Bernát Nándor

Tájékoztatás az Elekiek IV. Világtalálkozójáról
Városunk lakosságának túlnyomó többségét nagyon is foglalkoztatja, érdekli a kétévenként megrendezésre kerülő Elekiek Világtalálkozója megrendezése.
Az előkészítő munkálatok jelenlegi állásáról kívánunk most tájékoztatást adni kedves Olvasóinknak.
Azoknak, akik nem tudnák, felsoroljuk az előkészítő bizottság tagjainak nevét, (akiket az önkormányzat és annak Kulturális Bizottsága elfogadott), ők a következők: Botás Erika, Drágos József, Gál György, Godó Antalné, Grósz Péterné, Klemm István, Klemm Veronika, Lénárt Istvánné, Lengyel Antal, Nádor Mária, Nánási Mihály, Pelle László, Simon Mihály, Strifler József, Székely László, Topa Sándorné, Völgyesi István.
Az operatív bizottság tagjai: Botás Erika, Kecskeméti János (távollétében az őt helyettesítő alpolgármester), Nádor Mária, Székely László, Topa Sándorné.
A találkozó időpontja: 1998. július 31., augusztus 1., 2.
A bizottságok szükség szerint tartanak megbeszélést. Összeállították a programtervezetet, amely természetesen különböző okok miatt változhat, módosulhat.
Jelenleg a következő programok szervezése folyik:
1. nap, július 31. /péntek/
16.30 Az érkező vendégek találkozása a Gyula - Elek határában lévő Mezőgazdasági és Ipari Középiskola Tangazdaságának bejáratánál, majd zenés bevonulás hintókkal, majorettekkel a sportcsarnokba. Eső esetén találkozás a sportcsarnokban.
17.00 Fogadás a sportcsarnokban, köszöntőt mond Kecskeméti János polgármester.
19.00 A Városi “Reibel Mihály” Művelődési Ház felújítás utáni átadása. Fellépnek a helyi folklórcsoportok.
19.30 Operettgála a művelődési házban
21.30 A Harruckern téren fiataloknak és idősebbeknek utcabál.
2. nap, augusztus 1. /szombat/
9.00 A római katolikus templomban szentmise. Közreműködik a szegedi Szent József templom ének- és zenekara.
10.00 A Harruckern téren az “ELEKÉRT” kitüntetések átadási ünnepsége, majd Elek Város 2. születésnapja.
11.30 Néprajzi-, kegytárgy- és indián kiállítás a katolikus plébánián.
11.30 A könyvtárban képzőművészeti kiállítások megnyitása. Kiállítók: Csobánné Seres Franciska, Farkas László, festők, Farkasné Imre Éva, szobrász, Wittmann György, fafaragó.
14.00 A Harruckern téren gyermekprogramok.
15.00 A Harruckern téren zenés divatbemutató, aerobik bemutató.
17.00 A római katolikus templomban orgonaverseny. Az orgonánál Aradi Zsolt, közreműködik a szegedi Felsővárosi Római Katolikus templom énekkara.
20.00 A sportcsarnokban hagyományos batyus sváb bál. Zenét szolgáltat a GÓDI zenekar. Belépődíj 500.- Ft/fő
20.00 A Harruckern téren a fiatalok számára DISZKÓ
3. nap, augusztus 2. /vasárnap/
10.00 A római katolikus templomban német nyelvű szentmise. Celebrálja: Dénes Zoltán plébános, Rostás Sándor missziós atya.
10.45 A templom falán elhelyezett emléktáblánál koszorúzás.
11.00 A temetők meglátogatása.
14.00 A Harruckern téren szórakoztató programok a gyerekeknek.
16.00 A Harruckern téren folklórdélután
20.00 A Harruckern téren neves humorista és a PROMENÁD DIXILEND Együttes műsora.
22.00 Tűzijáték. A világtalálkozó zárása.
A programváltoztatás jogát a rendezők fenntartják, esős idő esetén a helyszínek változhatnak !
Egyéb programok a világtalálkozó ideje alatt: lovaglás, hintózás, sport (futball), vásárok, egyéb kiállítások, tájszobák (német, román), mutatványosok stb.
Részletkérdésekkel forduljanak az operatív bizottság tagjaihoz, akik készséggel adnak felvilágosítást.
Szeretnénk, ha mind az érkező, hazalátogató vendégek, mind pedig városunk lakossága tetszését elnyernék programjaink.
Topa Sándorné